REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/9-17

20. januar 2017. godine

B e o g r a d

Z A P I S N I K

DEVETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 19. JANUARA 2017. GODINE

Sednica je počela u 11,15 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Radovan Jančić, Arpad Fremond, Marjana Maraš, mr Marko Milenković i prof. dr Miladin Ševarlić, kao i Zvonimir Đokić (zamenik Jasmine Obradović), Goran Bogdanović (zamenik Miroslava Aleksića) i Dragan Jovanović, zamenici članova Odbora.

 Sednici nisu prisustvovali članovi Odbora: Jasmina Obradović, Marko Gavrilović, Miroslav Aleksić, Goran Ješić, Nada Lazić i Nenad Božić.

 Sednici je prisustvovao predstavnik Ministarstva poljoprivrede i zaštite životne sredine: Željko Radošević, državni sekretar; dr Novica Mladenov, Institut za ratarstvo i povrtarstvo u Novom Sadu kao i predstavnici sredstava javnog informisanja.

Odbor je većinom glasova (12 za, 1 nije glasao) usvojio sledeći

**D n e v n i r e d**

1. Uticaj mrazeva na stanje useva i ublažavanje posledica;
2. Razno.

Pre prelaska na razmatranje prve tačke dnevnog reda usvojeni su zapisnici šeste, sedme i osme sednice Odbora, koje su održane 14. novembra, 12. i 15. decembra 2016. godine, u tekstu u kome su i predloženi. (12 za, 1 nije glasao ).

 Prva tačka dnevnog reda – **Uticaj mrazeva na stanje useva i ublažavanje posledica**

U uvodnim napomenama,Marijan Rističević je istakao da je u Vojvodini, za razliku od ostatka Srbije, bilo nekoliko dana sa jakim mrazom, bez snežnog pokrivača, što je dovelo do oštećenja useva, pre svega pšenice.

 Dr Novica Mladenov naglasio je da je ove godine posejano nešto manje pšenice, za nekih 10-12% nego što je uobičajeno. Optimalni rok za setvu pšenice je od 1-25. oktobra, a neki prošireni rok do 5. novembra, sve posle toga predstavlja rizik za useve. Takođe, rekao je da niske temperature koje su dostizale i –15 stepeni Celzijusa u toku januara, neće uticati na stanje useva i ostaviti posledice na setvu. Po njegovim rečima, uslovi za kaljenje pšenice bili su gotovo idealni i da razloga za brigu nema, jer je pšenica u fazi klijanja otporna na niske temperature, pošto se biljka hrani iz zrna, a najosetljivija je kada počne da se hrani preko korena, ali da i tada biljka može da izdrži mrazeve. Rizik za usev bi bio veliki jedino kada bi temperatura naglo porasla, i pšenica počela da klija, a potom ponovo naglo opala, što bi dovelo do uništavanja ploda. Što se tiče drugih ratarskih useva, ne treba očekivati veće štete, sem eventualno kod uljane repice. Neke posebne mere zaštite od mraza, osim ovih prirodnih (snežni pokrivač, poštovanje optimalnih rokova setve i dr.) se ne primenjuju.

 Željko Radošević istakao je da Ministarstvo aktivno prati stanje useva i da redovno dobija nedeljne izveštaje stručnih službi. Takođe, rekao je da je posejano manje pšenice, u odnosu na prošlu godinu, što je posledica kasne žetve, ali da je zasejano preko 500.000 hektara, i da ima dovoljno rezervi i za izvoz, koji se trenutno ne odvija u punom kapacitetu zbog zaleđenih reka.

 Odbor je većinom glasova (10 za, 2 nije glasalo), doneo sledeći

 Z a k lj u č a k

 Odbor procenjuje da, za sada, nema nikakvih opasnosti ni šteta na jesenjim usevima i preporučuje prihranu i negu useva u narednom periodu, radi postizanja maksimalnih prinosa.

 Druga tačka dnevnog reda – **Razno**

 Prof. dr Miladin Ševarlić predložio je da Ministarstvo sklapa ugovore sa osiguravajućim kućama, po pitanju osiguranja naknade šteta, za sve mere koje su u sklopu programa agrarne i ruralne politike u Srbiji, odnosno, kao što je trenutno slučaj, da se ne vrši osiguranje samo pojedinih naknada šteta. Takođe, Marijan Rističević predložio je da se na nekoj od narednih sednica razmatra pitanje osiguravajućih kuća.

U diskusiji su učestvovali narodni poslanici: Marijan Rističević, prof. dr Miladin Ševarlić i Milija Miletić.

Pošto drugih pitanja i predloga nije bilo, sednica je zaključena u 12,30 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević